wickkiey/tamil-wikipedia-chunked huggingface dataset:
# பியூராம் வாகே

## வாழ்க்கைக் குறிப்பு

இந்தியாவின் அருணாச்சலப் பிரதேசத்தின் கிழக்கு காமெங் மாவட்டத்தில் உள்ள செபா கிராமத்தில் 1965 ஆம் ஆண்டு தாலி வாகே என்பவருக்கு இவர் மகனாகப் பிறந்தார். தனது பள்ளிப்படிப்பை செப்பா மற்றும் போம்டிலா ஆகிய இரு வேறு நகரங்களில் முடித்தார். இறுதியில் பக்கே-கேசாங் மாவட்டத்தில் குடியேறினார். இவரது அண்ணன் கதுங்கு வாகே, அருணாச்சல பிரதேச அரசின் பொதுப்பணித் துறையின் மேற்கு மண்டலத்தின் தலைமைப் பொறியாளராகப் பணியாற்றுகிறார்.
# அம்பித்தியோனி

**ஆம்பிக்தியோனி** (*amphictyony*, , ஆம்பிக்தியோனியா) என்பது பண்டைய கிரேக்க "அண்டை நாடுகளின் கூட்டடமைப்பு" அல்லது **ஆம்பிக்தியோனியக் கூட்டமைப்பு** (*Amphictyonic league*) ஆகும். இது கிரேக்க பொலிசின் எழுச்சிக்கு முன்னர் உருவாக்கப்பட்ட பண்டைய கிரேக்க சமயத்தைச் சேர்ந்த இனக்குழுவினரின் கூட்டமைப்பு ஆகும். கடலோர தென்மேற்கு அனடோலியாவின் ஆறு டோரியன் நகரங்கள் அல்லது வடக்கே உள்ள பன்னிரண்டு அயோனியன் நகரங்கள் கிமு 7 ஆம் நூற்றாண்டின் நடுப்பகுதியில் மெலியாக் போருக்குப் பிறகு அயோனியன் கூட்டமைப்பை உருவாக்கின.  
டெலோசில் உள்ள அப்பல்லோவின் சன்னதியின் கீழ் கிரேக்க அரசுகளின் கூட்டவை கி.மு. ஏழாம் நூற்றாண்டில் நிறுவப்பட்டது. அங்கு கிரேக்க நாடுகள் கூட்டாக அயோனியன் திருவிழாவை கொண்டாடின. டெலியன் கூட்டமைப்பு கிமு 4 ஆம் நூற்றாண்டில் ஏதெனிய மேலாதிக்கத்தின் ஒரு கருவியாக உருவானது.
# அம்பித்தியோனி

## வரலாறு

பண்டைய கிரேக்கர்களின் புனிதத்தலமாக டெல்பி விளங்கியது. இது அப்பல்லோ கடவுளை வழிபடுவதற்கான முக்கிய புனிதத்தலமாக இருந்தது. மேலும் இங்கு குறிசொல்லுதல் முக்கியத்துவம் வாய்ந்ததாக இருந்தது. இங்கு குறி கேட்பவர்கள், தெய்வத்திடம் பிராத்தினை செய்து கொண்டவர்கள், விழாக்களைக் காணவருபவர்கள் போன்றவர்களிடம் இருந்து ஏராளமான காணிக்கைகள் செலுத்தப்பட்டன. மேலும் பலர் இங்குள்ள கோயிலுக்கு நிலங்களையும் எழுதிவைத்தனர். இதனால் செல்வம் கொழிக்கத் தொடங்கியது. இவை அனைத்தையும் நிர்வகிக்க உருவானதே ஆம்ப்பிக்ட்டியோனிக் கூட்டமைப்பு ஆகும்.  
கிரேக்கர்கள் பன்னிரண்டு பிரிவாக பிரிக்கபட்டு ஒவ்வோர் இனத்தினரும் இரண்டு பிரதிநிதிகள் விகிதம் இந்த அவைக்கு அனுப்ப உரிமை பெற்றிருந்தனர். ஆண்டுக்கு இந்த அவை கூடும். ஒருமுறை டெல்பியிலும் மறுமுறை தெர்மாப்பில் (Thermopylae) என்ற இடத்தில் கூடும். டெல்பி கோயில் சம்பந்தமான நிலபுலன்கள், சொத்துகள் ஆகியவற்றை அனைவரும் சேர்ந்து காக்கவேண்டும். அதற்காக ஒருவருக்கொருவர் சண்டையிடக்கூடாது என பொது நியதிகள் இருந்தன. ஆனால் இந்த நியதிகளை மீறியும் சண்டைகள் நடைபெற்றன. அவை *புனிதப் போர்கள்* (Sacred Wars) என்று அழைக்கபட்டன.  
இந்தக் கூட்டமைப்பு முதலில் கோயல் சொத்துக்களைக் காக்கும் அமைப்பாக துவக்கபட்டாலும், கால ஓட்டத்தில் பன்னாட்டு கிரேக்க கூட்டமைப்பாக மாறி அரசியல் கருவியாக மாறியது. எந்த கிரேக்க நகர அரசு எக்காலம் வரை செல்வாக்கு கொண்டதாக இருக்கின்றதோ அந்த இராச்சியமே இதில் மேலாதிக்கம் செலுத்தியது. முடிந்தமட்டில் கூட்டமைப்பை தனக்கு சாதகமாக பயன்படுத்திவந்தது. என்றாலும் இது கிரேக்கர்கள் அனைவரையும் இணைக்கும் ஒரு சாதனமாக இருந்தது.
# மும்பையின் புவியியல்

, டிராம்பே, தாராவி உருவாவதற்கு முன் 1893-இல் மும்பையின் தீவுகள்]]  
**மும்பையின் புவியியல்** (**Geopgraphy of Mumbai**) இந்தியாவின் மகாராட்டிரா மாநிலத்தின் தலைநகராக உள்ள மும்பை மேற்கு இந்தியாவின் கொகண் மண்டலத்தில் அரபுக் கடலை ஒட்டி அமைந்த சால்சேட் தீவு உள்ளிட்ட ஏழு தீவுப் பகுதிகளில் அமைந்துள்ளது. பின்னர் மும்பை பெருநகரப் பகுதியாக விரிவாக்கம் பெற்றது. இதன் மக்கள் தொகை 20 மில்லியன் ஆகும். பெருநகர மும்பை அமைந்துள்ளது. மும்பைப் பகுதிகள் அரபுக் கடலை ஒட்டி மாகிம் விரிகுடா, தானே கடற்கழி, மாலாடு கடற்கழி, கொராய் கடற்கழி மற்றும் வசை கடற்கழிகள் கொண்டுள்ளது. மும்பையின் சால்சேட் தீவுப் பகுதிகளில் மித்தி ஆறு, ஒசிவரா ஆறு, பொய்சார் ஆறு மற்றும் உல்லாஸ் ஆறுகள் பாய்கிறது. மேலும் இப்பகுதியில் துளசி ஏரி, விகார் ஏரி மற்றும் பவய் ஏரிகள் உள்ளது. தெற்கு மும்பை பகுதியில் மலபார் மலை, எலிபண்டா குகைகள் மற்றும் கான்கேரி குகைகள் அமைந்துள்ளது. மும்பையின் வடக்கில் சஞ்சய் காந்தி தேசியப் பூங்கா உள்ளது.
# இக்பால் சிங்

**இக்பால் சிங்** (*Iqbal Singh*)(பிறப்பு 4 ஜூன் 1945) என்பவர் இந்தியாவின் புதுச்சேரி ஒன்றியத்தின் துணைநிலை ஆளுநராகப் பதவி வகித்தவர் ஆவார்.
# இக்பால் சிங்

## அரசியல்

சிங், இந்தியத் தேசிய காங்கிரசில், அகில இந்தியக் காங்கிரசு நிர்வாக குழுவின் செயலாளர் உட்பட, 12 வருடங்கள் தொடர்ந்து காங்கிரஸ் காரியக் குழுவுக்கு அழைக்கப்பட்ட பெருமைக்குரியவர். 1992 முதல் 1998 வரை நாடாளுமன்ற மாநிலங்களவை உறுப்பினராக இருந்தார்.
# இக்பால் சிங்

## ஆளுநர்

இக்பால் சிங் புதுச்சேரி ஒன்றியத்தின் துணைநிலை ஆளுநராக 27 சூலை 2009 முதல் 9 சூலை 2013 வரை பதவி வகித்தார்.
# இக்பால் சிங்

## கௌரவங்கள்

இவரது பங்களிப்புகளைப் பாராட்டி, ஆந்திரப் பல்கலைக்கழகம் இவருக்கு 5 திசம்பர் 2009 அன்று கௌரவ முனைவர் பட்டம் வழங்கியது.
# பார்பாரா எர்க்கொலனோ

**பார்பாரா எர்க்கொலனோ** *(Barbara Ercolano)* ஓர் இத்தாலிய வானியற்பியலாளர் ஆவார். இவர் அண்டத் தூசு, விண்மீன் உருவாக்கம், முதனிலைக் கோள்வட்டு ஆய்வுகளுக்காகப் பெயர்பெற்றவர்’. இவர் மூனிச்சில் உள்ள உலூத்விக் மேக்சிமில்லியப் பலகலைக்கழக நோக்கீட்டகக் கோட்பாட்டு வானியற்பியல் துறையின் பேராசிரியர் ஆவார்.  
இவர் நேப்பிளில் பிறந்து இலண்டன் பல்கலைக்கழகக் கல்லூரியில் வானியற்பியல் கற்றார். அக்கல்லூரியிலும் ஆர்வார்டு சுமித்சோனிய வானியற்பியல் மையத்திலும் கேம்பிரிட்ஜ் பல்கலைக்கழகத்திலும் படித்து முதுமுனைவர் பட்டம் பெற்றதும், எக்சீட்டர் பல்கலைக்கழகத்தில் வானியற்பியல் துறையில் விரிவுரையாளர் ஆனார்]. இவர் மூனிச் பல்கலைக்கழகத்தில் 2010 இல் பேராசிரியராகச் சேர்ந்தார்.  
அரசு வானியல் கழகம் வானியலுக்கு வழங்கும் பவுலர் விருதை 2010 இல் இவர் வென்றார்]].
# வீரேந்திர கத்தாரியா

**வீரேந்திர கத்தாரியா** (*Virendra Kataria*)(20 ஏப்ரல் 1931- 5 மார்ச் 2019) என்பவர் இந்தியாவின் புதுச்சேரியின் முன்னாள் துணைநிலை ஆளுநர் ஆவார்.
# வீரேந்திர கத்தாரியா

## பணி

கத்தாரியா, 5 சூலை 1992 முதல் 4 சூலை 1998 வரை பஞ்சாபிலிருந்து இந்திய நாடாளுமன்றத்தின் மாநிலங்களவை உறுப்பினராக இருந்தார். இவர் இந்தியத் தேசிய காங்கிரசின் பஞ்சாப் மாநில பொதுச் செயலாளராகவும், பின்னர் தலைவராகவும் இருந்தார்.
# வேல்சு பல்கலைக்கழகம்

**உவேல்சு பல்கலைக்கழகம்** (*University of Wales*; (உவெல்சு: *Prifysgol Cymru*) என்பது ஐக்கிய இராச்சியம் உவேல்சு மாநிலத்தில் கார்டிஃப் நகரில் அமைந்துள்ள ஒரு கூட்டாட்சிப் பல்கலைக்கழகம் ஆகும். 1893 ஆம் ஆண்டில் அபெரிசுவித், பங்கோர், கார்டிஃப் ஆகிய மூன்று கல்லூரிகளின் கூட்டமைப்பில் அரச சாசனம் மூலம் இது ஆரம்பிக்கப்பட்டது. உவேல்சில் ஆரம்பிக்கப்பட்ட முதலாவது பல்கலைக்கழகம் இதுவாகும்.  
2007 இல், உவேல்சு பல்கலைக்கழகம் நடுவண் அமைப்பில் இருந்து கூட்டாட்சி அமைப்புக்கு மாறியது. இதனால் இதனோடு இணைந்த கல்லூரிகள் சுயாதீனப் பல்கலைக்கழகங்களாக மாற்றப்பட்டன. 2000களின் பிற்பகுதியில் வெளிநாட்டுத் துணை நிறுவனங்கள், ஏமாற்றுதல் மற்றும் மாணவர் விசாக்கள் போன்ற பல சர்ச்சைகளைத் தொடர்ந்து, இப்பல்கலைக்கழகத்தை அப்போது இருந்த அமைப்பின்படியே ஒழிக்க முடிவு செய்யப்பட்டது.  
2017 ஆகத்து முதல், இப்பல்கலைக்கழகம் உவேல்சு டிரினிட்டி புனித தாவீது பல்கலைக்கழகத்துடன் செயல்பாட்டு ரீதியாக ஒருங்கிணைக்கப்பட்டது. உயர்கல்வி புள்ளியியல் நிறுவனம் 2018/19 இல் ஐக்கிய இராச்சியத்தில் உள்ள உவேல்சு பல்கலைக்கழகத்தில் பதிவுசெய்யப்பட்ட மாணவர்களின் எண்ணிக்கையை சுழியமாகப் பதிவு செய்துள்ளது, ஆனால் 3,345 மாணவர்கள் ஐக்கிய இராச்சியத்துக்கு வெளியே உள்ள நாடுகடந்த கல்விப் படிப்புகளில் பதிவுசெய்துள்ளனர்.
# அஜய் குமார் சிங்

**அஜய் குமார் சிங்** (*A. K. Singh*) என்பவர் அந்தமான் நிக்கோபார் தீவுகளின் முன்னாள் துணைநிலை ஆளுநர் ஆவார். இவர் சைனிக் பள்ளி ரேவா மற்றும் தேசியப் பாதுகாப்பு அகாடமியின் முன்னாள் மாணவர் ஆவார். இவர் இந்தியத் தரைப்படையின் தெற்கு படைத்தளத்தின் முன்னாள் தளபதி ஆவார்.  
சிங் ஜூலை 2013-ல் அந்தமான் மற்றும் நிக்கோபார் தீவுகளின் 11வது துணைநிலை ஆளுநராக நியமிக்கப்பட்டு 8 ஜூலை 2013 அன்று பதவியேற்றார். இவருக்கு 2014-ல் ஜூலை முதல் 2016 மே வரை புதுச்சேரி நிர்வாகத்தின் கூடுதல் பொறுப்பு வழங்கப்பட்டது.  
சிங் அந்தமான் மேம்பாட்டில் முதலாவது மருத்துவக் கல்லூரி மற்றும் தெற்கு அந்தமானின் இரண்டாவது பட்டப்படிப்பு கல்லூரியினைத் துவக்கியதில் இவரது பங்களிப்புகளுக்காக நன்கு அறியப்படுகிறார்.
# அஜய் குமார் சிங்

## விருதுகள்

| கார்கில் வெற்றிப் பதக்கம் | ஆபரேஷன் பராக்ரம் பதக்கம் | சைன்ய சேவா பதக்கம் | உயர் உயர சேவை பதக்கம் |  |
| --- | --- | --- | --- | --- |
| 50வது சுதந்திர ஆண்டு பதக்கம் | 30 வருட நீண்ட சேவை பதக்கம் | 20 வருட நீண்ட சேவை பதக்கம் | 9 ஆண்டுகள் நீண்ட சேவை பதக்கம் | } |
# சமாரியம் ஆர்சனைடு

**சமாரியம் ஆர்சனைடு** (*Samarium arsenide*) என்பது SmAs என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். சமாரியமும் ஆர்சனிக்கும் சேர்ந்து இந்த இரும கனிமச் சேர்மம் உருவாகிறது.
# சமாரியம் ஆர்சனைடு

## தயாரிப்பு

வெற்றிடத்தில் தூய சமாரியம், ஆர்சனிக்கு தனிமங்களைச் சேர்த்து சூடுபடுத்தினால் சமாரியம் ஆர்சனைடு உருவாகிறது.
::<chem> Sm + As -> SmAs </chem>
# சமாரியம் ஆர்சனைடு

## இயற்பியல் பண்புகள்

Fm3m என்ற இடக்குழுவில், a = 0.5921 nm, Z = 4, என்ற அலகு அளபுருபுகளுடன் சோடியம் குளோரைடு கட்டமைப்பில்
கனசதுர படிகமாக சமாரியம் ஆர்சனைடு படிகமாகிறது.  
2257 ° செல்சியசு வெப்பநிலையில் சமாரியம் ஆர்சனைடு உருகத் தொடங்குகிறது. .
# சமாரியம் ஆர்சனைடு

## பயன்கள்

ஒரு குறைக் கடத்தியாகவும் ஒளியியல் பயன்பாடுகளுக்காவும் சமாரியம் ஆர்சனைடு பயன்படுத்தப்படுகிறது.
# புளுட்டோனியம் ஆர்சனைடு

**புளுட்டோனியம் ஆர்சனைடு** (*Plutonium arsenide*) என்பது PuAs என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். புளுட்டோனியமும் ஆர்சனிக்கும் சேர்ந்து இந்த இரும கனிமச் சேர்மம் உருவாகிறது.
# புளுட்டோனியம் ஆர்சனைடு

## தயாரிப்பு

வெற்றிடத்தில் அல்லது ஈலியம் வாயுச்சூழலில் தூய புளுட்டோனியம், ஆர்சனிக்கு தனிமங்களைச் சேர்த்து சூடுபடுத்தினால் புளுட்டோனியம் ஆர்சனைடு உருவாகிறது. இவ்வினை வெப்பம் உமிழ் வினையாகும்.
::<chem> Pu + As -> PuAs </chem>
புளுட்டோனியம் ஐதரைடு மீது ஆர்சின் வாயுவைச் செலுத்தியும் புளுட்டோனியம் ஆர்சனைடு தயாரிக்கமுடியும்.
::<chem> 2PuH2 + 2AsH3 -> 2PuAs + 5H2 </chem>
# புளுட்டோனியம் ஆர்சனைடு

## இயற்பியல் பண்புகள்

Fm3m என்ற இடக்குழுவில், a = 0.5855 nm, Z = 4, என்ற அலகு அளபுருபுகளுடன் சோடியம் குளோரைடு கட்டமைப்பில் கனசதுர படிகமாக புளுட்டோனியம் ஆர்சனைடு அடர் சாம்பல் அல்லது கருப்பு நிறத்தில் படிகமாகிறது.  
உயர் அழுத்தத்தில் (சுமார் 35 கிகாபாசுக்கல்), ஒரு நிலை மாற்றம் ஏற்பட்டு சீசியம் குளோரைடு வகை கட்டமைப்பிற்கு ஏற்படுகிறது.  
129 கெல்வின் வெப்பநிலையில் புளுட்டோனியம் ஆர்சனைடு பெரோகாந்தப் பண்பு நிலையை அடைகிறது.
# திருவனந்தபுரம் மண்டல புற்றுநோய் மையம்

**திருவனந்தபுரம் மண்டல புற்றுநோய் மையம்** (*Regional Cancer Centre, Thiruvananthapuram*) இந்தியாவின் கேரள மாநிலம் திருவனந்தபுரத்தில் அமைந்துள்ளது. புற்றுநோய் சிகிச்சை மற்றும் புற்றுநோய் தொட்டர்பான ஆராய்ச்சிகள் இங்கு மேற்கொள்ளப்படுகின்றன. 1981 ஆம் ஆண்டு இந்திய அரசாங்கமும் கேரள அரசாங்கமும் சேர்ந்து இப்புற்றுநோய் மையத்தை நிறுவின.கேரள மாநிலத்தின் தலைநகரான திருவனந்தபுரத்தில் உள்ள திருவனந்தபுரம் மருத்துவக் கல்லூரி வளாகத்தில் திருவனந்தபுரம் மண்டல புற்றுநோய் மையம் அமைந்துள்ளது.  
திருவனந்தபுரம் மருத்துவக் கல்லூரியின் கதிர்வீச்சு சிகிச்சை / கதிரியக்க சிகிச்சைப் பிரிவின் விரிவாக்கமாக முதலில் மையம் நிறுவப்பட்டது. அனைத்து வகையான புற்றுநோய்களின் மேலாண்மைக்கான மூன்றாம் நிலை பராமரிப்பு மையமாக மையம் செயல்பட்டது. குருதியியல், நிணநீர்வலையுரு, மெல்லிழைத்தாள், எலும்பு, தலை மற்றும் கழுத்து, மார்பு, மார்பகம், மத்திய நரம்பு மண்டலம், மகப்பேறியல் சார், சிறுநீரகம், இரைப்பை, குழந்தைகள் புற்றுநோயியல், தைராய்டு போன்றவற்றுடன் தொடர்புடைய புற்றுநோய்களுக்கு பிரதானமாக இம்மையத்தின் சிகிச்சையகங்களில் சிகிச்சையளிக்கப்படுகின்றன.
# திருவனந்தபுரம் மண்டல புற்றுநோய் மையம்

## பின்னணி

இந்தியாவில் தொடங்கப்பட்ட ஆறு புற்றுநோய் மையங்களில் ஒன்றாக திருவனந்தபுரம் மண்டல புற்றுநோய் மையம் 1981 ஆம் ஆண்டு நிறுவப்பட்டது. தற்பொழுது நாடெங்கிலும் மொத்தம் 26 மையங்கள் உள்ளன. இம்மையம் உருவான காலத்தில் கேரள மாநில அரசு, திருவனந்தபுரத்தில் இருந்த மருத்துவக் கல்லூரியின் புற்றுநோய் சிகிச்சையில் முதன்மையாக கருதிய சில துறைகளை மண்டல புற்றுநோய் மையத்திற்கு மாற்றியது.  
திருவனந்தபுரம் மண்டல புற்றுநோய் மையம் என்பது கேரள அரசும் இந்திய அரசாங்கமும் இணைந்து நிதியுதவி செய்யும் ஒரு தன்னாட்சி அறிவியல் நிறுவனமாகும். இம்மையம் சுகாதாரத் துறையில் இயங்கும் ஓர் அறிவியல் மற்றும் தொழில்நுட்ப மையமாக மாநில அரசால் நியமிக்கப்பட்டது. இந்தியாவில் முதல் சமூக புற்றுநோயியல் பிரிவு 1985 ஆம் ஆண்டு திருவனந்தபுரத்தில் உள்ள இம்மையத்தில்தான் நிறுவப்பட்டது..
# திருவனந்தபுரம் மண்டல புற்றுநோய் மையம்

## இலக்குகள்

திருவனந்தபுரம் மண்டல புற்றுநோய் மையம் பின்வரும் நோக்கங்களைச் சந்திப்பதற்காக உருவாக்கப்பட்டது:  
- தென்மேற்கு இந்தியாவிற்கான புற்றுநோய் கட்டுப்பாட்டு திட்டத்தை உருவாக்குதல்.  
- திசுநோய்கூறியல், உயிரணுவியல், மருத்துவ நோயியல், உயிர் வேதியியல், மருத்துவப் படிமவியல், அகநோக்கியியல், அணுக்கரு மருத்துவம், மூலக்கூற்று நோய் நாடலியல் ஆகிய துறைகளின் துணையோடு புற்றுநோய் காணல் மற்றும் மதிப்பிடுதலை மேம்படுத்தல்,  
- கதிரியக்க சிகிச்சை, அறுவை சிகிச்சை, வேதிச் சிகிச்சை, கதிர்வீச்சு மருந்து மற்றும் நோய் எதிர்ப்பு சிகிச்சை ஆகியவற்றின் மூலம் புற்றுநோய் சிகிச்சை மற்றும் மேலாண்மைக்கான வசதிகளை வழங்குதல்.  
- புற்றுநோய் தொடர்பான அடிப்படை மற்றும் மருத்துவ ஆராய்ச்சி வசதிகளை ஏற்படுத்துதல்,  
- மேம்பட்ட புற்றுநோயாளிகளுக்கு நோய் தணிப்புப் பேணல் சேவையை வழங்குதல்.  
- இளநிலை மற்றும் முதுநிலை மருத்துவக் கல்வி மற்றும் மருத்துவ திறன் மையங்களுடன் இணைந்து புற்றுநோயியல் பயிற்சியை நிறுவுதல்,  
- மருத்துவம் மற்றும் மருத்துவ உதவியாளர், புற்றுநோயியல் துறை ஆகிய துறைகளுக்கு மனிதவளத்தை உருவாக்குதல் போன்றவை இலக்குகளாகும்.
# திருவனந்தபுரம் மண்டல புற்றுநோய் மையம்

## தகவல் அமைப்பு பிரிவுகள்

மருத்துவமனை தகவல் அமைப்பு மற்றும் அதனுடன் தொடர்புடைய கணினி தொழில்நுட்பத்தை மேம்படுத்துதல், செயல்படுத்துதல் மற்றும் பராமரித்தல் ஆகிய பணிகள் தகவல் அமைப்பு பிரிவிடம் ஒப்படைக்கப்பட்டுள்ளது. தகவல் மற்றும் அதனுடன் தொடர்புடைய கணினி தொழில்நுட்பத்திற்கான மருத்துவமனைக் கொள்கையை உருவாக்கி அதை செயல்படுத்துவது இத்துறையின் முக்கியப் பொறுப்பாகும். விரிவான அமைப்பு மேம்பாடு, ஆராய்ச்சியை மேற்கொள்வது, அமைப்புகளின் செயலாக்கம் மற்றும் பயன்பாட்டிற்கு ஆதரவாக நிறுவன மற்றும் நிர்வாக மாற்றத்திற்கான பொறுப்புகளும் இத்துறையிடம் கொடுக்கப்பட்டுள்ளன. மெலும் செயல்பாட்டு அமைப்புகளை ஆதரித்தும், பராமரித்தும் தகவல் தொழில்நுட்பத்தைப் பயன்படுத்த மருத்துவமனை ஊழியர்களுக்கு பயிற்சியும் அளிக்கிறது. மருத்துவம், நிதி மற்றும் நிர்வாக பயன்பாடுகளை ஒருங்கிணைப்பதில் இத்துறை முக்கிய கவனம் செலுத்துகிறது.
# திருவனந்தபுரம் மண்டல புற்றுநோய் மையம்

## உயிரணு நோயியல் பிரிவு

வழக்கமான திசுநோய்கூறியல் மற்றும் உயிரணுவியல் துறைகளின் ஆய்வுகளைத் தாண்டி உயிரணு நோயியல் பிரிவு கூடுதலான ஆய்வுகளை மேற்கொள்கிறது.
# திருவனந்தபுரம் மண்டல புற்றுநோய் மையம்

## மருத்துவப் படிமவியல் துறை

படிமவியல் மற்றும் அணுக்கரு மருத்துவப் பிரிவுகள் நோயறிதலை வழங்க மருத்துவப் படிமவியல் தொழில்நுட்பத்தைப் பயன்படுத்துகின்றன.
# திருவனந்தபுரம் மண்டல புற்றுநோய் மையம்

## வலி மேலாண்மை

புற்றுநோயின் மேம்பட்ட மற்றும் குணப்படுத்த முடியாத நிலைகளுக்கான வலி மேலாண்மை மற்றும் நோய்த்தடுப்பு சிகிச்சை போன்றவை இப்பிரத்யேக பிரிவு மூலம் மேற்கொள்ளப்படுகிறது.
# திருவனந்தபுரம் மண்டல புற்றுநோய் மையம்

## வளர்ச்சி

- மீயொலி, கணிப்பொறி பருமவரைவு அலகிடல் மற்றும் அதிக ஆற்றல்மிக்க நிகழ்நேர அணு மருத்துவ அலகிடுதல் ஆகியவற்றைப் பயன்படுத்தும் கதிரியக்க படிமவியலின் நுட்பங்கள் முன்னேற்றத்தின் ஒரு பகுதியாகும்.  
- அடிப்படை திசுநோய்கூறியல் என்பது மூலக்கூறு நோயியலுக்கு முன்னேறியுள்ளது. அதிக ஆபத்துள்ள முன்கணிப்பு காரணிகளை அடையாளம் காண்பதற்கான முன்கணிப்பு மதிப்பீடுகளுக்கு இப்பிரிவு முக்கியத்துவம் அளிக்கிறது.  
- மறுவாழ்வுத் திட்டம், முடநீக்கியல், தொழில்சார் சிகிச்சை, பேச்சு சிகிச்சை, உளவியல் மற்றும் மருத்துவ சமூகப் பணி ஆகிய துறைகளில் கூடுதல் பணிகள் மேற்கொள்ளப்பட்டுள்ளன.  
திருவனந்தபுரம் மண்டல புற்றுநோயியல் மையம் உலக சுஜாதார மையம், பன்னாட்டு அணுசக்தி முகமையகம் IAEA மற்றும் பன்னாட்டு புற்றுநோய் கட்டுப்பாட்டு ஒன்றியம் போன்ற தேசிய மற்றும் பன்னாட்டு நிறுவனங்களின் புற்றுநோய் கல்வி மற்றும் ஆராய்ச்சிக்கான பயிற்சி மையமாகும். ஒரு முதுகலை கற்பித்தல் மையமான இந்நிறுவனம் கேரள சுகாதார அறிவியல் பல்கலைக்கழகத்துடன் இணைக்கப்பட்டுள்ளது.  
அறுவை சிகிச்சை புற்றுநோயியல், மருத்துவ புற்றுநோயியல், குழந்தைகள் புற்றுநோயியல், கழுத்து மற்றும் தலை அறுவை சிகிச்சை, மற்றும் மகப்பேறியல் புற்றுநோயில் தொடர்பான மீச்சிறப்பு முனைவர் பட்ட படிப்புகள் இங்கு வழங்கப்படுகின்றன. கதிரியக்கச் சிகிச்சை, உணர்வுநீக்க மருந்தியல், நோயியல் பாடங்களில் முதுநிலை பட்டப்படிப்புகளும் இம்மையத்தில் தொடங்கப்பட்டுள்ளன. ஒவ்வோர் ஆண்டும் இம்மையத்தில் 400 பேருக்கும் மேற்பட்ட மாணவர்கள் இந்த மையத்தில் மருத்துவம் மற்றும் துணைமருத்துவத் துறைகளில் பயிற்சி பெறுகின்றனர்.
# முதலைப் பேரினம்

**குரோக்கோடைலசு** (*Crocodylus*) என்பது முதலைக் குடும்பத்தில் உண்மையான முதலைகளை உள்ளடக்கிய பேரினம் ஆகும்.
# முதலைப் பேரினம்

## வகைப்பாட்டியல்

இந்தப் பேரினத்தின் அறிவியல் பெயர் ஜோசப்சு நிக்கோலசு லாரெண்டியால் 1768-ல் முன்மொழியப்பட்டது. இப்பேரினத்தில் 14 வாழக்கூடிய சிற்றினங்களும் 5 அழிந்து போன சிற்றினங்களும் உள்ளன. சில மறுவரையறை செய்யப்படாத அழிந்து போன சிற்றினங்களும் இப்பேரினத்தில் கீழ் உள்ளன.
# முதலைப் பேரினம்

## வகைப்பாட்டியல்

### வாழும் சிற்றினங்கள்

| *குரோகோடைலசு அகுடசு* | அமெரிக்க முதலை | தெற்கு புளோரிடா மற்றும் வடக்கு மெக்ஸிகோவின் அட்லாண்டிக் மற்றும் பசிபிக் கடற்கரைகள் முதல் வட அமெரிக்கா வரை தெற்கே பெரு மற்றும் வெனிசுலா, கியூபா, ஜமைக்கா, ஹிஸ்பானியோலா மற்றும் கிராண்ட் கேமன். |
| --- | --- | --- |
| *கூரோகோடைலசு* *ஹாலி* | ஹால் முதலை | தெற்கு நியூ கினியா |
| *குரோகோடைலசு இன்டர்மீடியசு* | ஓரினோக்கோ முதலை | கொலம்பியா மற்றும் வெனிசுலா |
| *குரோகோடைலசு ஜான்ஸ்டோனி* | நன்னீர் முதலை | ஆஸ்திரேலியாவின் வடக்குப் பகுதிகள் |
| *குரோகோடைலசு மைண்டோரென்சிசு* | பிலிப்பீன் முதலை | லுசோன் மழைக்காடுகளுக்குள் வடக்கு சியரா மாட்ரே இயற்கை பூங்கா, சான் மரியானோ, இசபெலா, பாபுயன் தீவுகளில் டலுபிரி தீவு, லூசோனில் உள்ள அப்ரா (மாகாணம்) மற்றும் லிகவாசன் சதுப்பு நிலம், தெற்கு கோட்டாபாடோவில் உள்ள செபு ஏரி, புக்கிட்னானில் புலாங்கி நதி, மற்றும் ஒருவேளை அகுசன் மார்ஷில் மிண்டானோவில் உள்ள வனவிலங்கு சரணாலயம் |
| *குரோகோடைலசு மோர்லெட்டி* | மோர்லெட்டின் முதலை அல்லது மெக்சிகன் முதலை | மெக்ஸிகோ, பெலிஸ் மற்றும் குவாத்தமாலா |
| *குரோகோடைலசு நீலோடிகசு* | நைல் முதலை அல்லது ஆப்பிரிக்க முதலை, (மடகாசுகரில் காணப்படும் கிளையினங்கள், கு*. நீ. மடகாசுகேரியன்சிசு*, சில நேரங்களில் கருப்பு முதலை என்று அழைக்கப்படுகிறது) | இஸ்ரேல் மற்றும் சிரியா (வரலாற்று ரீதியாக), சோமாலியா, எத்தியோப்பியா, உகாண்டா, கென்யா, எகிப்து, மத்திய ஆப்பிரிக்க குடியரசு, காங்கோ ஜனநாயக குடியரசு, ஈக்குவடோரியல் கினியா, தான்சானியா, ருவாண்டா, புருண்டி, ஜாம்பியா, ஜிம்பாப்வே, காபோன், அங்கோலா, தென்னாப்பிரிக்கா, மலாவி, மொசாம்பிக், சூடான், தெற்கு சூடான், போட்ஸ்வானா மற்றும் கேமரூன் |
| *குரோகோடைலசு நோவாகுனியே* | நியூகினி முதலை | வடக்கு நியூ கினியா |
| *குரோகோடைலசு பலஸ்ட்ரிசு* | சதுப்புநில முதலை, மக்கர் முதலை அல்லது இந்திய முதலை | தெற்கு ஈரான், தெற்கு பாக்கித்தான், தெற்கு நேபாளம், இந்தியா, இலங்கை |
| *குரோகோடைலசு போரோசசு* | உவர்நீர் முதலை | கிழக்கு இந்தியா, இலங்கை, தென்கிழக்கு ஆசியா மற்றும் வடக்கு ஆத்திரேலியா |
| *குரோகோடைலசு ரோம்பிபர்* | கியூபா முதலை | கியூபா |
| *குரோகோடைலசு சியாமென்சிசு* | சியாமி முதலை | இந்தோனேசியா (போர்னியோ மற்றும் சாவகம்), புருனே, கிழக்கு மலேசியா, லாவோஸ், கம்போடியா, மியான்மர், தாய்லாந்து, வியட்நாம். |
| *குரோகோடைலசு சூச்சசு* | மேற்கு ஆப்பிரிக்க முதலை அல்லது பாலைவன முதலை | மவுரித்தேனியா, பெனின், லைபீரியா, நைஜீரியா, நைஜர், கேமரூன், சாட், மத்திய ஆப்பிரிக்க குடியரசு, எக்குவடோரியல் கினி, செனகல், மாலி, கினியா, காம்பியா, புர்கினா பாசோ, கானா, காபோன், டோகோ, ஐவரி கோஸ்ட் மற்றும் காங்கோ குடியரசு |
| *குரோகோடிலசு இரனினசு* *(குரோகோடைலசு போரோசசின்* ஒத்ததாகக் கருதப்படுகிறது; இதன் நிலை தெளிவாக இல்லை. ) | போர்னியோ முதலை | போர்னியோ |
# முதலைப் பேரினம்

## வகைப்பாட்டியல்

### புதைபடிவங்கள்

*குரோகோடைலசு* பேரினம் ஐந்து அழிந்துபோன சிற்றினங்களையும் உள்ளடக்கியது: 25 மில்லியன் ஆண்டுகளுக்கு முன்பு, ஒலிகோசீன்/மியோசீன் காலத்தில் மடகாசுகரின் அழிந்துபோன *வோயே*யிலிருந்து *குரோகோடைலசு* பேரினம் பிரிந்து செல்வதைச் சான்றுகள் ஆதரிக்கின்றன.
# முதலைப் பேரினம்

## வகைப்பாட்டியல்

### இன வளர்ச்சி வரலாறு

2018 ஆண்டில் லீ மற்றும் யேட்ஸ் ஒரே நேரத்தில் உருவ, மூலக்கூறு (டி.என்.ஏ வரன்முறையிடல்), மற்றும் பாறைப்படிவியல் (தொல்லுயிர் எச்சம் வயது) தரவுக்குள் குரோகோடிலிடே குடும்பத்திற்குள்ளான உறவுகளை நிறுவுகிறது. 2021-ல், ஹெக்கலா *மற்றும் பலர்.* அழிந்துபோன *வோயில்*லிருந்து டி.என்.ஏ.வைப் பிரித்தெடுக்கும் *பேலியோஜெனோமிக்சு* முறையினைப் பயன்படுத்தி , குரோகோடிலிடேயின் துணைக் குடும்பங்களான க்ரோகோடைலினே மற்றும் ஆசுடியோலேமினே உட்படப் பிற உறவுகளைச் சிறப்பாக நிறுவ முடிந்தது.
# மங்கலம்குன்னு கர்ணன்

**மங்கலம்குன்னு கர்ணன்** ( *Mangalamkunnu Karnan* ; சுமார் 1956 - 28 சனவரி 2021) என்பது மங்கலம்குன்னு குடும்பத்திற்கு (தரவாடு) சொந்தமான யானையாகும். கேரளாவில் குருவாயூர் தேவஸ்வதிற்கு அடுத்து இக்குடும்பம் மட்டுமே அதிக எண்ணிக்கையிலான பிடிக்கப்பட்ட யானைகளை வைத்திருக்கிறது. கர்ணன் நீண்ட நேரம் தலையை உயர்த்தும் திறனுக்காக அறியப்பட்டது. இதனால் கேரளா முழுவதும் நடந்த பல தலப்போக்கம் (தலை உயர்த்தும்) போட்டிகளில் வெற்றி பெற முடிந்தது இதற்கு **நிலாவின் தம்புரான்** என்று பெயர் சூட்டப்பட்டது. இது **உயரங்களின் பேரரசர்** என ஆங்கிலத்தில் மொழிபெயர்க்கப்பட்டுள்ளது. கேரளாவில் ஏராளமான ரசிகர்களைக் கொண்ட பிரபல யானைகளில் கர்ணனும் ஒன்றாகும்.  
மறைந்த மங்கலம்குன்னு கணபதி, மங்கலம்குன்னு கர்ணன் மற்றும் மங்கலம்குன்னு அய்யப்பன் ஆகிய மூன்று யானைகளும் தரவாடுகளில் மிகவும் பிரபலமானவை. 1989இல், மணிச்சேரி அரிதாசு குழுவால் பீகாரிலுள்ள சப்ராவிலிருந்து கர்ணன் கேரளாவிற்கு கொண்டுவரப்பட்டது. 2000இல் மங்கலம்குன்னு குடும்பம் கர்ணனை விலைக்கு வாங்கியது. தொடர்ந்து ஒன்பதாவது ஆண்டாக சிறீகுமார விநாயகர் கோவிலில் நடந்த தலப்போக்கம் போட்டியில் கர்ணன் பட்டம் வென்றது. இந்த யானை சில திரைப்படங்களிலும், தொலைக்காட்சி விளம்பரங்களிலும் நடித்துள்ளது. மலையாளத் திரைப்படங்களான *நரசிம்மம்* , *கதா நாயகன்* , பாலிவுட் திரைப்படமான தில் சே போன்றத் திரைப்படங்களில் இது தோன்றியுள்ளது. தனது 60வது வயது முதல் வயது தொடர்பான பிரச்சனைகள் காரணமாக அவதிப்பட்டு வந்த கர்ணன் 63 வயதில் 28 சனவரி 2021 அன்று மாரடைப்பு ஏற்பட்டு இறந்தது.
# பரமேக்காவு இராசேந்திரன்

**பரமேக்காவு இராசேந்திரன்** (*Paramekkavu Rajendran* ; சுமார் 1943 - 15 அக்டோபர் 2019) கேரளாவைச் சேர்ந்த யானையாகும். 50 ஆண்டுகளுக்கும் மேலாக அதிக எண்ணிக்கையிலான திருச்சூர் பூரங்களில் பங்கேற்று சாதனை படைத்துள்ளது.
# பரமேக்காவு இராசேந்திரன்

## பின்னணி

மற்ற மாநிலங்களில் இருந்து கேரளாவிற்கு கொண்டு வரப்படும் மற்ற யானைகளைப் போலல்லாமல், இராசேந்திரன் நீலம்பூர் காடுகளை சேர்ந்தது. மேலும், அதன் அம்சங்களைப் பொருத்தவரை ஒரு வழக்கமான கேரளாவைச் சேர்ந்த யானையாகும். இராசேந்திரன் யானைப் பிரியர்களிடையே 'இராஜுமோன்' என்று அன்புடன் அழைக்கப்பட்டது. மேலும் மிகவும் புகழ் பெற்ற கேரளத்து யானையான குருவாயூர் கேசவனுடன், குறிப்பாக பெரிய அகன்ற காதுகளுடன் ஒற்றுமை இருப்பதாக நம்பப்படுகிறது. 1955ஆம் ஆண்டு பரமேக்காவு பகவதிக்கு இராசேந்திரனை காணிக்கையாக அளிப்பதற்காக அதன் முன்னாள் அர்ச்சகர் வேணாடு பரமேசுவரன் நம்பூதிரி பக்தர்களிடம் இருந்து ரூ.4000 வசூலித்ததை அடுத்து, தனது 12வது வயதில் இராசேந்திரன் கோயிலுக்குச் சமர்ப்பிக்கப்பட்டது. பின்னர், இந்த யானை 1967 முதல் திருச்சூர் பூரத்தின் ஒரு பகுதியாக ஆனது.
# பரமேக்காவு இராசேந்திரன்

## சிறப்பு

1982ஆம் ஆண்டு ஆசிய விளையாட்டுப் போட்டிகளில் பங்கேற்ற அனுபவத்திற்காக இராசேந்திரன் ஒரு தனித்துவமான யானையானது. 1982 ஆசிய விளையாட்டு தொடக்க விழாவிற்கு திருச்சூரிலிருந்து தில்லிக்கு அழைத்துச் செல்லப்பட்ட 34 பேர் கொண்ட யானைக் குழுவில் இதுவும் ஒன்றாக இருந்தது. திருச்சூர் மாவட்டத்திலும், அதைச் சுற்றியுள்ள பகுதிகளில் நடக்கும் ஆண்டு விழாக்களில், குறிப்பாக ஆறாட்டுப்புழா-பெருவனம் பூரம் போன்ற பல்வேறு விழாக்களில் தெய்வங்களின் சிலைகளை சுமந்து செல்வதற்கும் இது அறியப்படுகிறது.
# பரமேக்காவு இராசேந்திரன்

## இறப்பு

வயது தொடர்பான பிரச்சினைகளால், இராசேந்திரன் அக்டோபர் 2019 15 அன்று இறந்து போனது.
# பரமேக்காவு பகவதி கோயில்

**பரமேக்காவு பகவதி கோவில்** (*Paramekkavu Bagavathi Temple*) என்பது கேரளாவின் திருச்சூர் நகரில் அமைந்துள்ள மிகப்பெரிய பகவதி கோவில்களில் ஒன்றாகும். தென்னிந்தியாவிலும் கேரளாவிலும் மிகப் பெரிய திருவிழாவான திருச்சூர் பூரத்திற்காக சக்தன் தம்புரான் கோயில்களை "பரமேக்காவு பக்கம்", "திருவம்பாடி பக்கம்" என்று இரண்டு குழுக்களாக நியமித்தார். திருச்சூர் சுவராஜ் சுற்றிலுள்ள பரமேக்காவு பகவதி கோயிலும், சொரனூர் சாலையில் உள்ள திருவம்பாடி சிறீ கிருஷ்ணர் கோயிலும் முதன்மை பங்கேற்பாளர்களால் இந்த இரண்டு குழுக்களுக்கும் தலைமை தாங்கப்படுகிறது. இரண்டு கோவில்களும் கிட்டத்தட்ட 500 மீட்டர் தொலைவில் உள்ளன. திருச்சூர் பூரத்தில் பங்கேற்கும் இரு குழுக்களில் திருவம்பாடி சிறீ கிருஷ்ணர் கோயிலும் ஒன்று. கூடூர் அருகே பரமேக்காவு கோயில் தேவசுவம் வாரியத்திற்குச் சொந்தமான பரமேக்காவு வித்யா மந்திர் என்ற பள்ளி ஒன்று உள்ளது.
# ஜஞ்சிரா இராச்சியம்

வில் ஜாஞ்சிரா இராச்சியம்]]
**ஜாஞ்சிரா இராச்சியம்** (**Janjira State**), இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இதன் தலைநகரம் முருத்-ஜாஞ்சிரா கோட்டை ஆகும். இது தற்கால மகாராட்டிரா மாநிலத்தின் ராய்கட் மாவட்டத்தின் முருத் தாலுகா, ரோகா தாலுகா மற்றும் ஸ்ரீவர்தன் தாலுகாவின் பகுதிகளைக் கொண்டிருந்தது. 1931-ஆம் ஆண்டின் மக்கள் தொகை கணக்கெடுப்பின் படி, ஜாஞ்சிரா இராச்சியம் 839 சதுர கிலோ மீட்டர் பரப்பளவும், 1,10,389 மக்கள் தொகையும் கொண்டிருந்தது. இதன் ஆட்சியாளர்கள் கிழக்கு ஆப்பிரிக்காவில் வாழ்ந்த சித்தியர்கள் இசுலாமிய அடிமை வீரர்கள் ஆவார். ஜாஞ்சிரா இராச்சியத்தின் கீழ் தற்கால குஜராத்தின் சௌராட்டிர தீபகற்பத்தில் ஜாப்ராபாத் இராச்சியம் இருந்தது.
# ஜஞ்சிரா இராச்சியம்

## வரலாறு

மராத்தியப் பேரரசில் சிற்றரசாக இருந்த ஜாஞ்சிரா இராச்சியம், மூன்றாம் ஆங்கிலேய மராத்தியப் போருக்குப் பின்னர் 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற ஜாஞ்சிரா இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். இது பம்பாய் மாகாணத்தின் கீழ் செயல்பட்டது. ஜாஞ்சிரா இராச்சிய மன்னர்களுக்கு பிரித்தானிய இந்தியா அரசு, 11 துப்பாக்கிக் குண்டுகள் முழங்கி மரியாதை செய்தனர். இது பிரித்தானிய இந்தியாவின் பம்பாய் மாகாணத்தின் கீழ் இருந்தது. 1947-இல் இந்திய விடுதலைக்குப் பின்னர், சுதேச சமஸ்தானங்களின் இணைப்பு ஒப்பந்தப்படி ஜாஞ்சிரா இராச்சியம் 1948-ஆம் ஆண்டில் பம்பாய் மாகாணத்துடன் இணக்கப்பட்டது. 1956-இல் மொழிவாரி மாநில மறுசீரமைப்புச் சட்டத்தின் படி, ஜாஞ்சிர இராச்சியம் மகாராட்டிரா மாநிலத்தில் இணைக்கப்பட்டது.
# ஜஞ்சிரா இராச்சியம்

## ஆட்சியாளர்கள்

பிரித்தானிய இந்தியாவின் கீழிருந்த ஜாஞ்சிரா இராச்சிய மன்னர்களுக்கு பிரித்தானிய இந்தியா அரசு, 11 துப்பாக்கிக் குண்டுகள் முழங்கி மரியாதை செய்தனர்.
# ஜஞ்சிரா இராச்சியம்

## ஆட்சியாளர்கள்

### ஜாஞ்சிராவின்வசீர்கள்

- சித்திக் பதே கான்
- 1676 - 1703 இரண்டாம் காசீம் யாகூத் கான்
- 1703 - 1707 அமாபாத் யாகூத் கான் II
- 1707 - 1732 சுரூர் யாகூத் கான் II
- 1732 - 1734 ஹசன் கான் (முதல் முறை)
- 1734 - 1737 சும்புல் கான்
- 1737 - 1740 அப்துல் ரகுமான் கான்
- 1740 - 1745 ஹசன் கான் (இரண்டாம் முறை)
- 1745 - 1757 இப்ராகிம் கான் I
- 1757 முகமது கான் I
- 1757 - 1759 இப்ராகிம் கான் I (இரண்டாம் முறை)
# ஜஞ்சிரா இராச்சியம்

## ஆட்சியாளர்கள்

### ஜாப்ராபாத்தின் தானேதார்கள் மற்றும் ஜாஞ்சிராவின் வசீர்கள்

- 1759 - 1761 இப்ராகிம் கான் I
- 1761 - 1772 யாகூத் கான்
- 1772 - 1784 அப்துல் அல் ரகீம் கான்
- 1784 - 1789 ஜௌஹர் கான்
- - in dispute with -
- 1784 - 1789 அப்துல் கரீம் யாகூத் கான்
- 1789 - 1794 இப்ராகிம் கான் II
- 1794 - 1803 ஜும்ரூத் கான்
# ஜஞ்சிரா இராச்சியம்

## ஆட்சியாளர்கள்

### நவாப்புகள்

- 1803 - 1826 இப்ராகிம் கான் II
- 1826 - 31 ஆகஸ்டு 1848 முகமது கான் I
- 31 ஆகஸ்டு 1848 – 28 சனவரி 1879 இப்ராகிம் கான் III
- 28 சனவரி 1879 - 2 மே 1922 அகமது கான்
- 28 சூன் 1879 – 11 அக்டோபர் 1883 .... -அரசப்பிரதிநிதி
- 2 மே 1922 – 15 ஆகஸ்டு 1947 முகமது கான் II (பிறப்பு:. 1914 - இறப்பு. 1972)
- 2 மே 1922 - 9 நவம்பர் 1933 குல்சும் பேகம் - அரசப்பிரதிநிதி (பி. 1897 - இ. 1959)
# ஜஞ்சிரா இராச்சியம்

## இதனையும் காண்க

- சித்தியர்கள்
- ஜாப்ராபாத் இராச்சியம்
- முருத்-ஜாஞ்சிரா
# அரசு மருத்துவக் கல்லூரி, இராமநாதபுரம்

**அரசு மருத்துவக் கல்லூரி, இராமநாதபுரம்** (*Government Medical College, Ramanathapuram*) என்பது தமிழ்நாட்டின் இராமநாதபுரம் மாவட்டத்தில் புதிதாக 2021-2022 கல்வி ஆண்டு முதல் செயல்படும் அரசு மருத்துவக் கல்லூரி ஆகும். இராமநாதபுரம் மாவட்டத்தில் அரசு மருத்துவக் கல்லூரி துவங்கிட சுமார் 455 கோடி செலவில் பணிகள் துவங்கி நடைபெற்று வந்தன. இராமநாதபுரத்தில் செயல்பட்டு வரும் மாவட்ட அரசு மருத்துவமனை வளாகத்தில் மருத்துவக் கல்லூரிக்கான கட்டிடமும், இராமநாதபுரம் ஆட்சித்தலைவர் அலுவலக வளாகத்தில் மருத்துவ கல்லூரி நிர்வாக கட்டிடம் மற்றும் மாணவ, மாணவியர் விடுதி கட்டிடமும் கட்டப்பட்டது. இதன் பணிகள் முடிவடைந்தை அடுத்து இக்கல்லூரிக்கு தேசிய மருத்துவ ஆணையம் மாணவர் சேர்க்கைக்கு அனுமதி வழங்கியது. இந்நிலையில் சனவரி 12, 2022 அன்று இந்தியப் பிரதமர் நரேந்திர மோதி காணொலி காட்சிமூலம் இக்கல்லூரியினைத் திறந்து வைத்தார். நடப்பு கல்வியாண்டு முதல் இளநிலை மருத்துவ மாணவர் சேர்க்கை நீட் தேர்வு மூலம் நடைபெறுகிறது. 100 மாணவர் வீதம் சேர்த்துக்கொள்ளப்படுவர்.
# அரசு மருத்துவக் கல்லூரி, அரியலூர்

**அரசு மருத்துவக் கல்லூரி, அரியலூர்** (*Government Medical College, Ariyalur*) என்பது தமிழ்நாட்டின் அரியலூர் மாவட்டத்தில் புதிதாக 2021-2022 கல்வி ஆண்டு முதல் செயல்படும் அரசு மருத்துவக் கல்லூரி ஆகும்.  
அரியலூரில் மாவட்டத்தில் அரசு மருத்துவக் கல்லூரி அமைத்திட, 2020ஆம் ஆண்டு சூலை மாதம் 7ஆம் தேதி அரசு கலைக் கல்லூரி வளாகத்தில் அடிக்கல் நாட்டப்பட்டு மருத்துவக் கல்லூரி கட்டுமான பணிகள் துவங்கியது. மத்திய அரசு தனது பங்களிப்பாக 60 சதவிகித நிதியையும், மாநில அரசு 40 சதவிகித நிதியையும் செலவிட்டுள்ளது.  
சுமார் 26 ஏக்கர் பரப்பில் 347 கோடி செலவில் கட்டுமான பணிகள் நடைபெற்று வந்தன. இதன் பணிகள் முடிவடைந்தை அடுத்து இக்கல்லூரிக்கு தேசிய மருத்துவ ஆணையம் மாணவர் சேர்க்கைக்கு அனுமதி வழங்கியது. இந்நிலையில் சனவரி 12, 2022 அன்று இந்தியப் பிரதமர் நரேந்திர மோதி காணொலி காட்சிமூலம் இக்கல்லூரியினைத் திறந்து வைத்தார். நடப்பு கல்வியாண்டு முதல் இளநிலை மருத்துவ மாணவர் சேர்க்கை நீட் தேர்வு மதிப்பெண் அடிப்படையில் நடைபெறுகிறது. ஆண்டு ஒன்றிற்கு 150 மாணவர் வீதம் சேர்த்துக்கொள்ளப்படுவர்.
# ரத்லம் இராச்சியம்

**இரத்லம் இராச்சியம்** (**Ratlam State)** இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இது தற்கால மத்தியப் பிர்தேச மாநிலத்தின் ரத்லம் மாவட்டப் பகுதிகளைக் கொண்டிருந்தது. 1901-ஆம் ஆண்டின் மக்கள் தொகை கணக்கெடுப்பின் படி, இரத்லாம் இராச்சியம் 2336 சதுர கிலோ மீட்டர் பரப்பளவும், 83,773 மக்கள் தொகையும் கொண்டிருந்தது. இந்திய விடுதலைக்குப் பின்னர், 1948 சுதேச சமஸ்தானங்களின் இணைப்பு ஒப்பந்தப் படி 15 சூன் 1948 அன்று இரத்லம் இராச்சியம் இந்தியாவுடன் இணைக்கப்பட்டது. தற்போது இந்த இராச்சியத்தின் பகுதிகள் மத்தியப் பிரதேசத்தின் மால்வா பகுதியில் உள்ள ரத்லம் மாவட்டத்தில் உள்ளது.
# ரத்லம் இராச்சியம்

## வரலாறு

மராத்தியப் பேரரசில் சிற்றரசாக இருந்த இரத்லம் இராச்சியம், மூன்றாம் ஆங்கிலேய மராத்தியப் போருக்குப் பின்னர் 1818-ஆம் ஆண்டில் பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற இரத்லம் இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். இது பம்பாய் மாகாணத்தின் மால்வா முகமையின் கீழ் செயல்பட்டது. இரத்லம் இராச்சிய மன்னர்களுக்கு பிரித்தானிய இந்தியா அரசு, 13 துப்பாக்கிக் குண்டுகள் முழங்கி மரியாதை செய்தனர்.  
இது பிரித்தானிய இந்தியாவின் பம்பாய் மாகாணத்தின் சூரத் முகமையின் கீழ் இருந்தது. 1947-இல் இந்திய விடுதலைக்குப் பின்னர், சுதேச சமஸ்தானங்களின் இணைப்பு ஒப்பந்தப்படி இராச்சியம் 1948-ஆம் ஆண்டில் பம்பாய் மாகாணத்துடன் இணக்கப்பட்டது. 1956-இல் மொழிவாரி மாநில மறுசீரமைப்புச் சட்டத்தின் படி, 15 சூன் 1948 அன்று இரத்லம் இராச்சியத்தின் பகுதிகள் மத்தியப் பிரதேச மாநிலத்தின் மால்வா பகுதியில் உள்ள ரத்லம் மாவட்டத்தில் உள்ளது.
# ரத்லம் இராச்சியம்

## வரலாறு

### ஆட்சியாளர்கள்

இரத்லம் இராச்சியத்தின் ஆட்சியாளர்கள் இராஜபுத்திர குலத்தின் ரத்தோர் வம்சத்தினர் ஆவார்.
| குறிப்பு |  |  |
| --- | --- | --- |
| 1648–1658 | இரத்தன் சிங் ரத்தோர் |  |
| 1658–1682 | இராம் சிங் | இவர் 24 ஆண்டுகள் ஆட்சி செய்து போரில் மடிந்தார் |
| 1682–1701 | கேசவதாஸ் | இவரது படைவீரர் அவுரங்கசீப்பின் வரி வசூலிப்பாளரை கொன்றதால், இவர் மன்னர் பதவியிலிருந்து நீக்கப்பட்டார். பின்னர் சீதாமௌ இராச்சியம் இவருக்கு வழக்கப்பட்டது. |
| 1705–1709 | சத்திரசால் (இறப்பு. 1712) | இவர் முகலாயப் பேரரசில் தக்கானப் படைத்தலைவராக இருந்தார். இவர் பிஜப்பூர், கோல்கொண்டா சுல்தான்களுக்கு எதிராக போரிட்டார். |
| 1709 – பிப்ரவரி 1716 | கேசரி சிங் |  |
| பிப்ரவரி 1716–1716 | பிரதாப் சிங் |  |
| 1716–1743 | மான் சிங் |  |
| 1743–1773 | பிரிதிவி சிங் |  |
| 1773–1800 | பதாம் சிங் |  |
| 1800–1825 | பர்வத் சிங் |  |
| 1825–29 ஆகஸ்டு 1857 | பல்வந்த் சிங் |  |
| 1825–c.1832 | போர்த்விக் | பிரித்தானிய அரசப் பிரதிநிதி |
| 29 ஆகஸ்டு 1857 – 27 சனவரி 1864 | பைரோன் சிங் |  |
| 27 சனவரி 1864 – 20 சனவ்ரி 1893 | ரஞ்சித் சிங் |  |
| 27 சனவரி 1893 – 15 டிசம்பர் 1898 | சஜ்ஜன் சிங் வயது வரும் அரசப்பிரதிநிதியின் ஆட்சி |  |
| 20 சனவரி 1893 – 1 சனவரி 1921 | சஜ்ஜன் சிங் |  |
| 3 பிப்ரவரி 1947 – 15 ஆகஸ்டு 1947 | லோகேந்திர சிங் | } |
# ரத்லம் இராச்சியம்

## இதனையும் காண்க

- துணைப்படைத் திட்டம்
- சுதேச சமஸ்தானம்
- சுதேச சமஸ்தானங்களின் இணைப்பு ஒப்பந்தம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- தி இம்பீரியல் கெசட்டியர் ஆப் இந்தியா
# அரசு மருத்துவக் கல்லூரி, திண்டுக்கல்

**அரசு மருத்துவக் கல்லூரி, திண்டுக்கல்** (*Government Medical College, Dindigul*) என்பது தமிழ்நாட்டின் திண்டுக்கல் மாவட்டத்தில் புதிதாக 2021-2022 கல்வி ஆண்டு முதல் செயல்படும் அரசு மருத்துவக் கல்லூரி ஆகும். திண்டுக்கல் மாவட்டத்தில் அரசு மருத்துவக் கல்லூரி அமைத்திட, திண்டுக்கல் அருகே உள்ள ஒடுக்கத்தில் 2020ஆம் ஆண்டு மார்ச் மாதம் அடிக்கல் நாட்டப்பட்டு, ரூபாய் 327 கோடி செலவில் கட்டுமான பணிகள் நடைபெற்று வந்தன. இதன் பணிகள் முடிவடைந்தை அடுத்து இக்கல்லூரிக்கு தேசிய மருத்துவ ஆணையம் மாணவர் சேர்க்கைக்கு அனுமதி வழங்கியது. இந்நிலையில் சனவரி 12, 2022 அன்று இந்தியப் பிரதமர் நரேந்திர மோதி காணொலி காட்சிமூலம் இக்கல்லூரியினைத் திறந்து வைத்தார். நடப்பு கல்வியாண்டு முதல் இளநிலை மருத்துவ மாணவர் சேர்க்கை நீட் தேர்வு மதிப்பெண் அடிப்படையில் நடைபெறுகிறது. ஆண்டு ஒன்றிற்கு 150 மாணவர் வீதம் சேர்த்துக்கொள்ளப்படுவர்.
# எசு. சோமநாத்

**எசு. சோமநாத்** (*S. Somanath*) என்பவர் இந்திய விண்வெளி பொறியாளர் மற்றும் ஏவூர்தி தொழில்நுட்பவியலாளர் ஆவார். ஜனவரி 2022-ல், விக்ரம் சாராபாய் விண்வெளி மையத்தின் தலைவராக கை. சிவனுக்குப் பிறகு சோம்நாத் தேர்ந்தெடுக்கப்பட்டார். முன்னதாக, சோம்நாத் திருவனந்தபுரம் விக்ரம் சாராபாய் விண்வெளி மையத்தின் (VSSC) இயக்குநராகவும், திருவனந்தபுரம் திரவ இயக்கத் திட்ட மையத்தின் (LPSC) இயக்குநராகவும் பணியாற்றினார். சோமநாத், வாகன வடிவமைப்பை அறிமுகப்படுத்துவதில், குறிப்பாக ஏவுகணை அமைப்பு பொறியியல், கட்டமைப்பு வடிவமைப்பு, கட்டமைப்பு இயக்கவியல் மற்றும் *பைரோடெக்னிக்ஸ்* ஆகிய துறைகளில் பங்களிப்புகளுக்காக அறியப்படுகிறார்.  
இவர் ஏவுகணை வாகனங்கள் மற்றும் ஜிசாட்-எம்கேஐஐ (எப்09) தகவல் தொடர்பு செயற்கைக்கோள்கள், ஜிசாட்-6ஏ மற்றும் பிஎஸ்எல்வி-சி41 தொலைநிலை உணர்திறன் செயற்கைக்கோள்களை மேம்படுத்தும் ஆய்வில் கவனம் செலுத்துகிறார்.
# எசு. சோமநாத்

## கல்வி

சோமநாத் எர்ணாகுளத்தில் உள்ள மகாராஜா கல்லூரியில், பல்கலைக்கழக முன் பட்டப்படிப்பை முடித்தார். பின்னர், கொல்லத்தில் உள்ள த. கு மு. பொறியியல் கல்லூரியில், இயந்திரப் பொறியியலில் பட்டம் பெற்றார். பெங்களூரில் உள்ள இந்திய அறிவியல் நிறுவனத்தில் விண்வெளிப் பொறியியலில் முதுகலைப் பட்டம் பெற்றார்.
# எசு. சோமநாத்

## விண்வெளி ஆய்வுப் பணி

பட்டம் பெற்ற பிறகு, சோமநாத் 1985-ல் இந்திய விண்வெளி ஆய்வு மையத்தின் விக்ரம் சாராபாய் விண்வெளி மையத்தில் சேர்ந்தார். முனையத் துணைக்கோள் ஏவுகலன் (PSLV) திட்டத்தின் ஆரம்பக் கட்டத்தில் பணியில் ஈடுபட்டார். பின்னர் இம்மையத்தின் இணை இயக்குநராகவும் (திட்டங்கள்) 2010-ல் ஜி. எஸ். எல். வி. மார்க் III ஏவுகணை வாகனத்தின் திட்ட இயக்குநராகவும் ஆனார். இவர் நவம்பர் 2014 வரை துணை இயக்குநராக உந்துதல் மற்றும் விண்வெளி கட்டளை நிறுவனத்தில் பணியாற்றினார்.
# வணக்கத்திற்குரிய சுதேச சமஸ்தானங்கள் (பிரித்தானிய இந்தியா)

**வணக்கத்திற்குரிய சுதேச சமஸ்தானங்கள்** (**salute state**) என்பது 18-ஆம் நூற்றாண்டின் பிற்பகுதியில் பிரித்தானிய கிழக்கிந்திய நிறுவனத்தாலும், பின்னர் 1858-ஆம் ஆண்டு முதல் பிரித்தானிய இந்தியாவின் ஆட்சியாளர்களாலும், பிரித்தானியப் பேரரசின் துணைப்படைத்திட்டத்தை ஏற்று, பிரித்தானியாவின் பாதுகாப்பு பெற்ற சுதேச சமஸ்தானங்களின் மன்னர்களை வரவேற்கும் போது துப்பாக்கிக் குண்டுகள் வெடிக்கச் செய்து வழங்கப்படும் மரியாதையாகும். இது பிரித்தானியா இராச்சியத்தினர், உள்ளூர் மன்னர்களை வரவேற்கும் போது வழங்கப்படும் ஒரு வகை வணக்கமுறையாகும்.  
பிரித்தானிய இந்தியாவில் இருந்த 562 சுதேச சமஸ்தானங்களில் 119 சமஸ்தானங்களின் மன்னர்கள் மட்டுமே துப்பாக்கிக் குண்டுகள் முழங்க மரியாதை பெற்றனர். சுதேச சமஸ்தான மன்னர்கள் ஆளும் நிலப்பரப்பு, ஆண்டு வருமானம், செலுத்தும் திறை மற்றும் மக்கள் தொகை பொறுத்து, வணக்கத்திற்காக வெடிக்க வைக்கும் துப்பாக்கி குண்டுகளின் எண்ணிக்கை 9 முதல் 21 வரை இருக்கும்.  
ஐதராபாத் இராச்சியம், ஜம்மு காஷ்மீர் இராச்சியம், பரோடா அரசு, குவாலியர் அரசு மற்றும் மைசூர் இராச்சியம் மகாராஜாக்களுக்கு பிரித்தானிய இந்தியா அரசு, 21 துப்பாக்கிக் குண்டுகள் முழங்க மரியாதை செய்தது.  
1947-இல் இந்தியப் பிரிவினைக்குப் பின்னர், இந்தியாவில் 1971-ஆம் ஆண்டிலும், பாகிஸ்தானில் 1972-ஆம் ஆண்டிலும் சுதேச சமஸ்தான மன்னர்களுக்கு துப்பாக்க்கி குண்டுகள் முழங்க வரவேற்கும் முறை ஒழிந்தது.
# வணக்கத்திற்குரிய சுதேச சமஸ்தானங்கள் (பிரித்தானிய இந்தியா)

## இதனையும் காண்க

- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
# சுவராஜ் சுற்றுப் பாதை , திருச்சூர்

**சுவராஜ் சுற்றுப்பாதை** அல்லது **திருச்சூர் சுற்றுப்பாதை** (*Swaraj Round or Thrissur Round*) என்பது இந்தியாவின் கேரளாவின் மையப்பகுதியில் உள்ள திருச்சூர் நகரின் மையத்தில் சுமார் 2 கி.மீ. நீளமுள்ள வட்டச் சாலையின் உள்ளூர் பெயராகும். தேக்கிங்காடு மைதானம் என்று அழைக்கப்படும் இது பரப்பளவுள்ள மேடான பகுதியைக் கொண்டுள்ளது. சுவராஜ் சுற்றுப்பாதை தெற்காசியாவிலேயே **மிகப் பெரிய வட்டச்சாலை** ஆகும். இது கேரளாவின் மிகப்பெரிய நிதி, வணிக மையங்களில் ஒன்றாகும். பதினேழு சாலைகள் சுவராஜ் சுற்றுப் பாதையுடன் இணைகின்றன. தேக்கின்காடு மைதானத்தைச் சுற்றிலும், சுவராஜ் சுற்றுப் பாதையும் சிறிய குன்றின் மீது சிவபெருமானுக்கு அர்ப்பணிக்கப்பட்ட வடக்குநாதன் கோவில் கட்டப்பட்டுள்ளது. இது இந்தியாவிலேயே ஒரு மைதானத்தைச் சுற்றியுள்ள மிகப் பெரிய வட்டச் சாலையாகும். இது உலகின் இரண்டாவது பெரிய வட்டச்சாலையாகும்.
# சுவராஜ் சுற்றுப் பாதை , திருச்சூர்

## வர்த்தக மையங்கள்

சுவராஜ் சுற்றுப்பாதை என்பது திருச்சூர் நகரத்தின் மிகப்பெரிய வணிக மையங்கள் மற்றும் பரபரப்பான வர்த்தகப் பகுதிகளில் ஒன்றாகும். இதில் பெரிய வணிக வளாககங்கள், வர்த்தக மையங்கள், நகைக்கடைகள், துணி விற்பனை நிலையங்கள் உள்ளன. திருச்சூரில் தங்கம், துணி வாங்குவதற்கான முக்கிய இடமாகவும் இது உள்ளது. இது திருச்சூர் நகரின் முக்கிய மத்திய வணிக மாவட்டப் பகுதியில் ஒன்றாகும். சுவராஜ் சுற்றுப் பாதையில் பாதசாரிகளுக்கென இரண்டு சுரங்கப்பாதைகள் உள்ளன. ஒன்று பரமேக்காவு கோவிலுக்கு அருகிலும் மற்றொன்று எம். ஓ. சாலை சந்திப்பிலும் உள்ளது. சுவராஜ் சுற்றுப்பாதை ஓணம் திருவிழாவின்போது நான்காவது நாளின் ஒரு பிரமாண்டமான புலிக்களி நடைபெறும் இடம். இந்நாளில் மாவட்டத்தின் பல்வேறு பகுதிகளில் இருந்து புலிக்களி குழுவினர் இங்கு வந்து நிகழ்ச்சி நடத்துவார்கள்.
# பெகோனா விலா

**மரியா பெகோனா விலா கோசுட்டாசு** *María Begoña Vila Costas)* (பிறப்பு: 1963) ஓர் எசுப்பானிய வானியற்பியலாளர் ஆவார். இவர் சுருட்டைப் பால்வெளி ஆய்வில் பெயர்பெற்றவர்.இவர் இப்போது வாழ்சிங்டன் டி. சி நகரில் வாழ்கிறார். அமைப்புப் பொறியாளராக கோடார்டு விண்வெளிப் பறப்பு மையக் கோள் புவியியல், புவி இய்ற்பியல், புவி வேதியியல் ஆய்வகத்தில் பணிபுரிகிறார். இவர் ஜேம்சு விண்வெளித் தொலைநோக்கிக்கான நுண் வழிகாட்டு உணரி, அண்மை அகச் சிவப்புக் கதிர் படிம வாக்கி, வரிப்பிளவா கதிர்நிரல் வரைவி ஆகியவற்றை வழிநடாத்தும் பொறியாளரக உள்ளார். இது அபுள் தொலைநோக்கியின் வழித்தோன்றலாகும். இவர் அத்தொலைநோக்கியுடன் இணைந்த கருவிகளின் குளிர்நிலை ஓர்வுக்கும் பொறுப்பு ஏற்றவர் ஆவார்.
# பெகோனா விலா

## வாழ்க்கைப்பணி

இவர் கம்போசிட்டெலாவில் உள்ள சாந்தாகோ பல்கலைக்கழகத்தின் கானரித் தீவு வானியற்பியல் நிறுவனத்தில் 1981 முதல் 1986 வரை வானியற்பியல் கற்றார். இவர் தன் முனைவர் பட்டத்தை வானியற்பியலில் மான்செசுட்டர் பல்கலைக்கழக ஜோதிரல் பாங்கு வானியற்பியல் மையத்தில் 1989 இல் பெற்றார்.  
இவர் 2006 ஆம் ஆண்டு தொடக்கத்தில் இருந்தே நுண் வழிகாட்டு உணரி, அண்மை அகச் சிவப்புக் கதிர் படிம வாக்கி, வரிப்பிளவா கதிர்நிரல் வரைவி கருவித் தொகுதியின் வடிவமைப்பிலும் க்கட்டுமான வேலையிலும் ஈடுபட்டார். இது 2912 இல் முடித்துத் தரப்பட்டதும் ஒரு கனடியக் குழுமத்தால் ஜேம்சு வெபு விண்வெளித் தொலைநோக்கியில் கனடிய விண்வெளி முகமை வழிகாட்டுதலின்படி நிறுவப்படவிருந்தது. இதற்கு நாசா முதலில் குளிர்நிலை ஓர்வைச் செய்தது. எனவே நாசா விலாவை இந்தக் கருவித் தொகுதியின் ஓர்வைச் செய்ய வேறொரு குழுமம் வழி அமைப்புப் பொறியாளராக அமர்த்த முடிவு செய்திருந்தது.  
இவர் 2013 இல் இருந்தே இத்தொகுதியின் அமைப்புப் பொறியாளராக செயல்பட்டார். இதில் இவர் உணரி, வட்டணையில் உணரி இயக்கம் அதன் வரம்புகள், மென்பொருள் அமைப்புகள் ஆகியவற்றுக்கு பொறுப்பு வகித்து வந்தார். மேலும் இவர் குளிர்நிலை ஓர்வுக்காக அணிப்படுத்தியிருந்த ஒருங்கிணைந்த அறிவியல் கருவிகள் பெட்டகம் முழுவதையும் ஒருங்கிணைத்து வந்தார்.  
இவர் 2016 இல் நாசாவின் தன்னிகரற்ற பொதுத் துறைச் சாதனை பதக்கத்தைப் பெற்றார். இது இவரது ப்ல்லாண்டு தலைமையேற்புக்காகவும் ஆற்றிய அறிவியல் சாதனைகளுக்காகவும் நுண் வழிகாட்டு உணரி, அண்மை அகச் சிவப்புக் கதிர் படிம வாக்கி, வரிப்பிளவா கதிர்நிரல் வரைவி ஆகிய கருவித் தொகுதியை வடிவமைத்து உருவாக்கியமைக்காக வழங்கப்பட்டது.  
இவர் 2017 இல் இவரது ஒட்டுமொத்த அறிவியல் சாதனைகளுக்காக மரியா யோசபா வோனென்பர்கர் பிளானெல்சு விருதை வென்றார்.
# பகவல்பூர் இராச்சியம்

**பகவல்பூர் இராச்சியம்** (**Bahawalpur state** இந்தியப் பிரிவினைக்கு முன்னர் வரை பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இது தற்கால பாக்கித்தான் நாட்டின் பஞ்சாப் மாநிலத்தின் பகவல்பூர் மாவட்டம் மற்றும் ரகீம் யார் கான் மாவட்டப் பகுதிகளைக் கொண்டிருந்தது. இதன் தலைநகரம் பகவல்பூர் நகரம் ஆகும். 1941-ஆம் ஆண்டில் பகவல்பூர் இராச்சியம் 45,911 சதுர கிலோ மீட்டர் (17,494 sq மைல்) பரப்பளவும், மக்கள் தொகை 13,41,209 ஆகவும் இருந்தது. பகவல்பூர் இராச்சியத்தை 1609-ஆம் ஆண்டில் நிறுவியவர் நவாப் பகவல் கான் அப்பாசி ஆவார்.
# பகவல்பூர் இராச்சியம்

## வரலாறு

முகலாயப் பேரரசு மற்றும் துராணிப் பேரரசில் சிற்றரசாக இருந்த பகவல்பூர் இராச்சியம், 1857 சிப்பாய்க் கிளர்ச்சிக்குப் பின்னர் 22 பிப்ரவரி 1858 அன்று பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற பகவல்பூர் இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். பகவல்பூர் இராச்சியம் பஞ்சாப் மாகாண ஆளுநரின் கீழ் செயல்பட்டது. பிரித்தானிய இந்தியாவின் ஆட்சியாளர்கள், பகவல்பூர் நவாப்புக்கு 19 துப்பாக்கி குண்டுகள் சுட்டு மரியாதை வழங்கினர்.  
1947-இல் இந்தியப் பிரிவினைக்குப் பின்னர், 14 அக்டோபர் 1955 அன்று பகவல்பூர் இராச்சியம், பாக்கித்தான் நாட்டின் பஞ்சாப் மாகாணத்துடன் இணைக்கப்பட்டது.
# பகவல்பூர் இராச்சியம்

## ஆடசியாளர்கள்

| நவாப் |  |  |
| --- | --- | --- |
| 1723 - 11 ஏப்ரல் 1746 | சாதிக் I |  |
| 11 ஏப்ரல் 1746 – 12 சூன் 1750 | பகவல் I |  |
| 12 சூன் 1750 – 4 சூன் 1772 | முபாரக் II |  |
| 4 சூன் 1772 – 13 ஆகஸ்டு 1809 | பகவல் II |  |
| 13 ஆகஸ்டு 1809 – 17 ஏப்ரல் 1826 | சாதிக் II |  |
| 17 ஏப்ரல் 1826 – 19 அக்டோபர் 1852 | பகவல் III |  |
| 19 அக்டோபர் 1852 – 20 பிப்ரவரி 1853 | சாதிக் III |  |
| 20 பிப்ரவரி 1853 – 3 அக்டோபர் 1858 | பாத் முகமது கான் |  |
| 3 அக்டோபர் 1858 – 25 மார்ச் 1866 | பகவல் IV |  |
| 25 மார்ச் 1866 – 14 பிப்ரவரி 1899 | சாதிக் முகமது கான் IV |  |
| 14 பிப்ரவரி 1899 – 15 பிப்ரவரி 1907 | முகமது பகவல் கான் V |  |
| 15 பிப்ரவரி 1907 – 14 அக்டோபர் 1955 | சாதிக் முகமது கான் V |  |
| 14 அக்டோபர் 1955 | பகவல்பூர் இராச்சியம் கலைக்கப்பட்டது. | } |  
| பிரதம அமைச்சர் |  |  |
| --- | --- | --- |
| 1942 – 1947 | ரிச்சர்டு மார்ஷ் குரோப்டன் |  |
| 1948 – 1952 | ஜான் டிரிங்க் |  |
| 1952 – 14 அக்டோபர் 1955 | ஏ. ஆர். கான் |  |
| 14 அக்டோபர் 1955 | பகவல்பூர் இராச்சியம் கலைகக்ப்பட்டது. | } |
# பகவல்பூர் இராச்சியம்

## இதனையும் காண்க

- துணைப்படைத் திட்டம்
- சுதேச சமஸ்தானம்
- வணக்கத்திற்குரிய சுதேச சமஸ்தானங்கள்
# சீரியம்(IV) புளோரைடு

| ImageFile =
| ImageSize =
| ImageAlt =
| IUPACName =
| OtherNames = சீரியம் டெட்ராபுளோரைடு
| Section1 =
| Section2 = == தயாரிப்பு ==
சீரியம்(III) புளோரைடு அல்லது சீரியம் ஈராக்சைடை 500 பாகை செல்சியசு வெப்பநிலையில் புளோரின் வாயுவைப் பயன்படுத்தி புளோரினேற்றம் செய்து சீரியம்(IV) புளோரைடு தயாரிக்கப்படுகிறது.
:<math>\mathrm{ 2 \ CeF_3 + F_2 \longrightarrow 2 \ CeF_4 }</math>
:<math>\mathrm{ CeO_2 + 2 \ F_2 \longrightarrow CeF_4 + O_2 }</math>  
CeF4·xH2O, x≤1 என்ற இதனுடைய நீரேற்று வடிவத்தை 40% ஐதரோபுளோரிக் அமிலத்தை சீரியம்(IV) சல்பேட்டு கரைசலுடன் சேர்த்து 90 பாகை செல்சியசு வெப்பநிலையில் வினைபுரியச் செய்து தயாரிக்கலாம்.
# சீரியம்(IV) புளோரைடு

## பண்புகள்

இருமெத்தில் சல்பாக்சைடில் சீரியம்(IV) புளோரைடு கரைந்து [CeF4(DMSO)2] என்ற ஒருங்கிணைவுச் சேர்மம் உருவாகிறது.
# ஜம்மு காஷ்மீர் மாநில சாலைப் போக்குவரத்துக் கழகம்

**ஜம்மு மற்றும் காஷ்மீர் மாநில சாலைப் போக்குவரத்துக் கழகம்** என்பது இந்தியாவின் ஜம்மு & காஷ்மீர் மாநிலத்தில் போக்குவரத்து துறையின் கீழ் நிர்வாகம் செய்யப்படும் ஓர் பொதுத்துறை அரசு போக்குவரத்துத் கழகம் ஆகும். இது ஜம்மு & காஷ்மீர் மாநிலம் மட்டுமின்றி அருகாமையில் உள்ள அண்டை மாநிலங்களுக்கும் தனது சேவையை வழங்குகிறது.
# ஜம்மு காஷ்மீர் மாநில சாலைப் போக்குவரத்துக் கழகம்

## வரலாறு

1947 இல் கோஹ்லா பாலம் மூடப்பட்டதால், அலைட் சிராக் டின் அண்ட் சன்ஸ், நந்தா பஸ் சர்வீஸ், என்.டி. ராதாகிருஷ்ணன் மற்றும் பிற சிறிய போக்குவரத்து ஆபரேட்டர்களுக்கு சொந்தமான பெரும்பாலான லாரிகள் மற்றும் பேருந்துகள் எல்லையின் மறுபுறத்தில் நிறுத்தப்பட்டன. ஜம்மு & காஷ்மீர் மாநிலம் எதிர்கொண்ட முதன்மையான சவால் அத்தியாவசியப் பொருட்கள் கிடைப்பது. ஒருசில தனியார் போக்குவரத்து ஊழியர்கள் சவாலை சந்திக்க முன்வரவில்லை. எல்லைப் பகுதிகளில் இருந்து அகதிகளை அழைத்து வர அவர்களின் வாகனங்கள் கட்டளையிடப்பட வேண்டும் ஆனால் அவர்கள் மாநில அவசர நிர்வாகத்துடன் ஒத்துழைக்கவில்லை. ஒத்துழைக்காத டிரான்ஸ்போர்ட்டர்கள் சிறையில் அடைக்கப்பட்டனர். 1948 ஆம் ஆண்டு ஜூன் மாதம் முதல் அரசாங்கத்திற்குச் சொந்தமான போக்குவரத்து என்ற அமைப்பு பிறக்க வழிவகுத்தது, பதவியேற்ற உடனேயே சாலைப் போக்குவரத்தின் மேம்பாடு குறித்த பிரச்சினையை அரசாங்கம் கவனித்தது. பம்பாயில் உள்ள ஜெனரல் மோட்டார் கார்ப்பரேஷனிடம் இருந்து வாங்கிய 50 டிரக்குகளையும், அமெரிக்க நிறுவனம் விட்டுச் சென்ற சில உபகரணங்களையும் இயக்குவதற்கான நிர்வாகத்தை ஸ்ரீநகர் உருவாக்குகிறது. இந்த அமைப்பு ஆரம்ப காலத்தில் அரசு துறையாக இயங்கியது. பின்னர் அது அரசு போக்குவரத்து நிறுவனம் என்று பெயரிடப்பட்டது.**ஜே&கே மாநில சாலைப் போக்குவரத்துக் கழகம்** (முந்தைய அரசுப் போக்குவரத்துக் கழகத்தின் வாரிசு) 1950 ஆம் ஆண்டின் சாலைப் போக்குவரத்துக் கழகச் சட்டத்தின் கீழ் 1.9.1976 இல் நடைமுறைக்கு வந்தது.
# ஜம்மு காஷ்மீர் மாநில சாலைப் போக்குவரத்துக் கழகம்

## சேவை வழங்கும் மாநிலங்கள்

**ஜம்மு & காஷ்மீர் மாநில அரசுப் போக்குவரத்துத் கழகம்** தொடங்கப்பட்ட நாளிலிருந்து மாநிலத்தின் பொருளாதாரத்தை மேம்படுத்துவதில் முக்கியப் பங்கு வகித்துள்ளது. ஜே.கே.எஸ்.ஆர்.டி.சி மாநிலத்தின் ஒவ்வொரு மலைப்பகுதி மற்றும் மாநில மூலைக்கும் அத்தியாவசியப் பொருட்களின் விநியோகத்தை மிகவும் திறமையாக பராமரித்து வருகிறது மற்றும் மாநிலத்தின் அனைத்து பகுதிகளிலும் பயணிகள் பேருந்து சேவைகளை இயக்குகிறது. இது பஞ்சாப்,அரியானா,இமாச்சலப் பிரதேசம்,உத்தரப் பிரதேசம்,டெல்லிமற்றும் ராஜஸ்தான் ஆகிய மாநிலங்களுக்கு இடையேயான வழித்தடங்களிலும் சேவைகளை வழங்கி வருகிறது.
# ஜம்மு காஷ்மீர் மாநில சாலைப் போக்குவரத்துக் கழகம்

## குறிக்கோள்கள்

**JKSRTC** மாநிலத்தில் பொதுத் துறையில் சாலைப் போக்குவரத்தின் முக்கிய நோக்கங்கள் பின்வருமாறு சுருக்கப்பட்டுள்ளன :  
1.போக்குவரத்து அமைப்பை பொதுமக்கள், கார்கில், சுற்றுலா, வர்த்தகம், தொழில் மற்றும் பல்வேறு நிறுவனங்களுக்கு சாதகமாகவும் வசதியாகவும் இயக்கப்படுகிறது  
2.மாநிலத்திற்குள் மற்றும் மாநிலங்களுக்கு இடையேயான வழித்தடங்களில் பயணிக்கும் பொதுமக்களுக்கு திறமையான மற்றும் பொருளாதார சாலை போக்குவரத்து சேவையை வழங்கி வருகிறது.  
3.அரசு நிறுவனங்களின் அத்தியாவசியப் பொருட்களை எடுத்துச் செல்வதற்கும், பொது விநியோக முறையின் கீழும் உயர் ஒருங்கிணைந்த போக்குவரத்து அமைப்பை வழங்கிறது. இதனால் மாநில போக்குவரத்து கழகம் இலாப நோக்குடன் மட்டுமே இயங்குகிறது. தற்போது இந்த அரசு போக்குவரத்து கழகம் மொத்தம் 373 பேருந்துகள் உள்ளன. மாநில சாலைப் போக்குவரத்துக் கழகத்தின் செயல்பாட்டுக் கப்பற்படை மற்றும் அரசுக்குச் சொந்தமான கார்ப்பரேஷன் திவாலாவதைத் தடுப்பதற்கான நடவடிக்கைகள் குறித்து, மாநிலத்தின் பல்வேறு வழித்தடங்களில் JKSRTC யின் 278 பேருந்துகள் இயக்கப்படுவதாக அரசு தெரிவித்துள்ளது.
# ஜம்மு காஷ்மீர் மாநில சாலைப் போக்குவரத்துக் கழகம்

## ஓட்டுநர் மற்றும் நடத்துனர் தேர்வு செய்யப்படும் முறை

ஜம்மு காஷ்மீர் மாநில அரசு போக்குவரத்து கழகத்தில் பணிக்கு சேர சில நிபந்தைகள் உள்ளது. மற்ற மாநிலங்களைப் போல இல்லாமல் மாநில அரசால் தேர்வு நடத்தப்பட்டு அதில் தேர்ச்சி பெற்றவர்களுக்கு பணி நியமனம் செய்யப்படுகிறார்கள்.  
- எழுத்து தேர்வு
- செயல்திறன் சோதனை
- ஆவண சரிபார்ப்பு
- தகுதி பட்டியல்
- ஓட்டுநர் சோதனை ,ஆகியவை கட்டாயம் ஆகும். ஊதியத்தை பொறுத்தவரை 20,200₹ முதல் துவங்குகிறது. இது ஒன்றிய பகுதி மாநிலம் என்பதால் மற்ற மாநிலங்களை விட இங்கு ஊதியம் அதிகமாக இருக்கிறது என்பது குறிப்பிடத்தக்கது.
# இந்திய விண்வெளி ஆராய்ச்சி நிறுவன தலைவர்

**இந்திய விண்வெளி ஆராய்ச்சி நிறுவன** **தலைவர்** (Chairman of the Indian Space Research Organisation) என்பவர் இந்திய விண்வெளி ஆராய்ச்சி அமைப்பின் (ISRO) சட்டப்பூர்வ தலைவராக உள்ளார். இவர் இந்திய அரசாங்கத்தின் செயலாளராகவும், இந்தியப் பிரதமருக்கு நேரடியாகத் கருத்து தெரிவிக்கும் விண்வெளித் துறையின் (DoS) நிர்வாகியாகவும் உள்ளார்.  
விண்வெளி ஆராய்ச்சிக்கான இந்தியத் தேசியக் குழு (INCOSPAR) 1962-ல் அணு சக்தித்துறையின் (DAE)கீழ் நிறுவப்பட்டது. இதன் தலைவராக விக்ரம் சாராபாய் ஆவார். பின்னர் 1969-ல் இது இந்திய விண்வெளி ஆராய்ச்சி நிறுவனம் என மாற்றப்பட்டது. 1972ஆம் ஆண்டில், இந்திய அரசாங்கம் விண்வெளி ஆணையம் மற்றும் விண்வெளித் துறையினை அமைத்து விண்வெளித் துறையின் கீழ் இந்திய விண்வெளி ஆராய்ச்சி நிறுவனத்தினைக் கொண்டு வந்தது.  
சாராபாய் பதவி ஏற்றது முதல், இஸ்ரோவின் பத்து பேர் தலைமை பதவியினை வகித்துள்ளார்கள். பேராசிரியர் சதீஷ் தவான் இதன் தலைவராக 12 ஆண்டுகள் பணியாற்றியுள்ளார்.
# மர்மகோவா கோட்டை

**மர்மகோவா கோட்டை** (*Mormugão fort*) இந்தியாவின் மேற்கு கடற்கரையிலுள்ள கோவா மாநிலத்தில் உள்ள மர்மகோவா நகரில் பாயும் சுவாரி ஆற்றின் தெற்கு முனையில் அமைந்துள்ளது.
# மர்மகோவா கோட்டை

## வரலாறு

இந்த அரண் போர்த்துகீசிய இந்திய மாநிலத்தின் வைசுராய் நான்காவது விடிகுவேரா டோம் பிரான்சிசுகோ டா காமா, அவரது இரண்டாவது அரசாங்கத்தின் போது, அப்போது இந்திய மாநிலத்தின் தலைநகராக இருந்த தெற்கு கோவாவைப் பாதுகாப்பதற்காக கட்டப்பட்டதாகும்.  
பண்டைய கல்வெட்டுகளின் படி, இவரது படைப்புகள் 1624 ஆம் ஆண்டில் தொடங்கின. அந்த நூற்றாண்டில், கோவாவின் பழைய நகரத்தை ஆக்கிரமித்த தொடர்ச்சியான கொள்ளைநோய்கள் மற்றும் தாக்குதல்கள் காரணமாக, வைசுராய்கள் போர்த்துகீசிய இந்தியாவின் தலைநகரை ( ஆண்டியா போர்த்துகீசா ) மர்மகோவாவிற்கு மாற்ற நினைத்தனர். அதற்காக சில கட்டிடங்கள் கட்டப்பட்டன. அதிகமான திட்ட செலவுகள் காரணமாக திட்டம் கைவிட வழிவகுத்தது.  
1737 ஆம் ஆண்டு மராட்டியர்களின் படையெடுப்பின் போது இப்பகுதி இழக்கப்பட்டது. பத்தொன்பதாம் நூற்றாண்டில் தற்போது பன்சிம் என அறியப்படும் நோவா கோவா புதிய தலைநகராக மாறியது.  
தற்போது, மர்மகோவா கோட்டை மிகவும் சிதிலமடைந்துள்ளது.
# மர்மகோவா கோட்டை

## சிறப்பியல்புகள்

மர்மகோவா கோட்டை ஒரு செவ்வக வடிவத் திட்டத்தைக் கொண்டிருந்தது. 330, 88 மீட்டர் நீள அகல பரிமாணங்கள் கொண்டு நிலப்பக்கத்தில் ஐந்து பக்கங்களும் கடல் பக்கத்தில் நாற்கரவடிவமும் கொண்டிருந்தது. உள்ளே சேவை கட்டிடங்கள் நின்றன. ஒரு வட்ட கோபுரம் கோட்டையிலிருந்து துறைமுகத்திற்கு அணுகலை கொடுத்தது.
# மர்மகோவா கோட்டை

## நூல் பட்டியல்

- AZEVEDO, Carlos de. *A Arte de Goa, Damão e Diu*. Lisboa: Comissão Executiva do V Centenário do Nascimento de Vasco da Gama (1469-1969), 1970. plantas, fotos p/b.
# அரசு மருத்துவக் கல்லூரி, நாகப்பட்டினம்

**அரசு மருத்துவக் கல்லூரி, நாகப்பட்டினம்** (*Government Medical College, Nagappatinam*) என்பது தமிழ்நாட்டின் நாகப்பட்டினம் மாவட்டத்தில் புதிதாக 2021-2022 கல்வி ஆண்டு முதல் செயல்படும் அரசு மருத்துவக் கல்லூரி ஆகும். நாகப்பட்டினம் மாவட்டத்தில் அரசு மருத்துவக் கல்லூரி அமைத்திட, நாகப்பட்டினம் அருகே உள்ள ஒரத்தூரில் 60.04 ஹெக்டேரில் ரூபாய் 366.8 கோடி செலவில் கட்டுமான பணிகள் நடைபெற்று வந்தன. இதன் பணிகள் முடிவடைந்தை அடுத்து இக்கல்லூரிக்கு தேசிய மருத்துவ ஆணையம் மாணவர் சேர்க்கைக்கு அனுமதி வழங்கியது. இந்நிலையில் சனவரி 12, 2022 அன்று இந்தியப் பிரதமர் நரேந்திர மோதி காணொலி காட்சிமூலம் இக்கல்லூரியினைத் திறந்து வைத்தார். நடப்பு கல்வியாண்டு முதல் இளநிலை மருத்துவ மாணவர் சேர்க்கை நீட் தேர்வு மதிப்பெண் அடிப்படையில் நடைபெறுகிறது. ஆண்டு ஒன்றிற்கு 150 மாணவர் வீதம் சேர்த்துக்கொள்ளப்படுவர்.